《题台江别意饯顾存信归番禺》
明代·高棅

置酒台江上，怅然伤解携。
番禺天万里，矫首南云低。
停舟对君日将暮，目送南云指归路。
乡梦多随蜃母楼，家林近入扶桑树。
沧浪浩荡杳难期，此别重逢又几时。
东去台江应到海，唯因流水寄相思。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。